
      א. הוראות הבנקאות (שירות ללקוח) (דרכי חישוב ריבית) (תיקון),
		התשס"ה-2005
	     ב. הוראות הבנקאות (שירות ללקוח) (מועד זיכוי וחיוב בשיקים) (תיקון), 
		התשס"ה-2005

ניסן סלומינסקי:

אדוני היושב-ראש, מה לגבי עמלות ההפצה? מה הפוליטיקה מאחורי זה? 

היו"ר יעקב ליצמן:

עד היום זה לא אושר ברשומות. עכשיו תשעת הימים, אני לא רוצה לאשר את זה עכשיו. 

רוני בריזון:

	עוד אין תקנות. 

סמדר אלחנני:

	אין עמלות, טוב מאוד. 

נסים דהן:

	אין חוק, זה לא פורסם ברשומות. 

היו"ר יעקב ליצמן:

	נעבור לנושא הבנקאות. 

אמיר בכר:

	אני יועץ משפטי לענייני בנק-לקוח בפיקוח על הבנקים. אני מבקש לומר משהו לפני שמתחילים: התברר לי שיש חילוקי דעות בין בנק ישראל לבין ההסתדרות, מה שלא ציפינו ולא ידענו. ציון שמע כאן. 

היו"ר יעקב ליצמן:

בהסתדרות רוצים לסגור עוד יום, חוץ מיום שישי. אני רוצה שהם יעבדו לפחות יומיים. 

אמיר בכר:

	אם יש חילוקי דעות בינינו, הייתי רוצה למשוך את זה מהוועדה, ולסגור את זה אחר כך. 
	
היו"ר יעקב ליצמן:

קודם נשמע. 

אמיר בכר:

בהוראות הנגיד ובהוראות המפקח על הבנקים יש התייחסות למונח "יום עסקים בנקאי". המשמעות של המונח היא לעניין פעולות בנקאיות. למשל, אם יום פירעון ההלוואה אינו ביום עסקים בנקאי, יש הוראה שקובעת שזה יידחה ליום אחר כך. 


היו"ר יעקב ליצמן:

אתה מדבר על מועד זיכוי וחיוב בשיקים וגם על הנושא השני? למען הפרוטוקול אגיד במה מדובר: אנחנו מדברים על הוראות הבנקאות (שירות ללקוח) (דרכי חישוב ריבית) (תיקון), התשס"ה-2005; וגם על הוראות הבנקאות (שירות ללקוח) (מועד זיכוי וחיוב בשיקים) (תיקון), התשס"ה-2005. 

אמיר בכר:

קודם כול, באופן כללי הסברתי מהו יום עסקים בנקאי. הוא רלוונטי לפעולות של פירעון, זיכוי כלשהו. כתוב שזה יידחה ליום אחר כך. 

נסים דהן:

	למשל, אם ב-15 בכל חודש שבו יש מע"מ נופל בשבת, המע"מ יהיה ביום ראשון. 

אמיר בכר:

זה משהו אחר. אבל פירעון הלוואה הוא ביום ראשון במקום שבת וכו'. כך גם חגים וכו'. 

ניסן סלומינסקי:

	זה בחגים שמוגדרים על-פי חוק?

אמיר בכר:

כרגע זה כתוב בצורה לא ברורה, זה מה שרוצים לשנות, בין היתר. אנחנו רוצים לעשות שינוי שיאריך את יום העסקים. כיום הוא עד 15:00. אפשר לבצע פעולות אחר כך, אבל זה כאילו הן נעשות ביום העסקים הבנקאי שאחר כך. אנחנו רוצים להאריך את היום עד 18:30. הסיבה פשוטה: יש פעולות רבות שנעשות אחרי 15:00. שנית, בקרוב, בעוד שנה שנתיים, תהיה מערכת סליקת תשלומים בזמן אמת, ושם כל תשלום מייד ייחשב כאילו נעשה. 

ניסן סלומינסקי:

זה אומר שרק המחשבים יעבדו עד 18:30, לא העובדים? 

אמיר בכר:

מייד ההסתדרות תגיב. 

זה שינוי אחד. השינוי השני שאנחנו מבקשים הוא לגבי ההגדרה של יום עסקים בנקאי. כרגע ההגדרה היא שיום עסקים הוא רק אם רוב הסניפים פתוחים או עיקר עסקיו עובדים באותו יום. בימי שישי, למשל, הבנקים סוגרים את הסניפים, ואנחנו קצת פחות מ-50% עבודה. עוד מעט יום שישי לא יהיה יום עסקים בנקאי אף שנעשות בו פעולות, והלקוחות רוצים לעשות בו פעולות. לעניין מט"ח זה חשוב מאוד, כי אחרת יהיו רק ארבעה ימי עסקים במטבע חוץ. לכן אנחנו מציעים הגדרה אחרת, הגדרה שתלויה בימים ספציפיים.

ניסן סלומינסקי:
	
מה ההגדרה שלכם?

אמיר בכר:

ההגדרה היא שכל יום הוא יום עסקים בנקאי, למעט שבת, ימי שבתון, שני ימי ראש השנה, ערב יום כיפור, יום כיפור, ראשון ושמיני עצרת של סוכות, פורים, ראשון ושביעי פסח, יום עצמאות, שבועות ותשעה באב. חוץ מזה, יש סמכות למפקח על הבנקים, במקרים חריגים, שבהם נמנע מחלק ניכר מהלקוחות לבצע פעילות, לקבוע שיום מסוים אינו יום עסקים בנקאי.

נסים דהן:
	
לא רוב, אלא חלק ניכר. 

חיים אורון:

	זה עוד לפני הבעיה של העובדים: חישובי ריבית, הכול. זאת הבעיה העיקרית. 

אמיר בכר:

הבעיה של העובדים היא דבר חדש בשבילנו, אנחנו לא מכירים אותו.  

ניסן סלומינסקי:

	הוא בא בלי קשר לעובדים. 

היו"ר יעקב ליצמן:

	נשמע את ציון, אחר כך נדון בזה. 

ציון שמע:

אסביר: אין לנו בעיה עם זה שהפנייה של בנק ישראל תאושר. אני רוצה להכניס סייג אחד, שקובע שהוראות אלו אינן גוברות על זכויות עובדים הקבועות להם בהסכמים ובהסדרים הקיבוציים. המפקח, או נגיד בנק ישראל, מעביר הנחיה על הארכת שעות העבודה, נניח. הכוונה ללכת לקראת הלקוח, ולא לפגוע בעובדי הבנקים. אני רוצה שיובהר שזאת הכוונה. אם בנק מסוים ירצה למתוח את יום העסקים שלו כמה שירצה, הוא צריך להידבר עם ועד העובדים, ואנחנו נגיע להסכמים. 

היו"ר יעקב ליצמן:

כלומר, אם רוצים לעבוד עד 16:00, 

ציון שמע:

אנחנו יודעים שאין בעיה בבנקים. אנחנו אינטרסנטים שהבנקים יצליחו. העובדים עובדים שם מבוקר עד לילה. אבל אני לא רוצה שמישהו ישתמש בעניין הזה שלא לשמו. 

נסים דהן:

	אם יום העבודה עד 18:30, יגידו שיעבדו עד 18:30.

בנימין אלון:

גם היום אפשר לומר זאת. 

ציון שמע:

לא, היום לא. 


חיים אורון:

לא נכון, הבנקים פתוחים עד 18:00.

ציון שמע:

גם עד 19:00, אבל הכול בהסכמים. ברגע שתהיה הוראה כזאת, ההנהלה תגיד שיש לה דיקטט. אני לא רוצה שזה יהיה המצב. 

היו"ר יעקב ליצמן:

היות שאתם לא מסתדרים, לכו הביתה היום. בשבוע הבא. 

ציון שמע:

	בסדר. 

אמיר בכר:

תודה. 

חיים אורון:

בכל זאת, אני מבקש: מעבר לשאלה הזאת, מה המשמעות מבחינת העסקים? זה עובד למען מישהו, פוגע במישהו? 

נסים דהן:

	אם לא שילמת משכנתא, אתה תגרור ריבית אם לא יתקנו את החוק. 

ניסן סלומינסקי:

	תלוי באיזו עסקה מדובר. 

חיים אורון:

	במאזן היתרונות והחסרונות עכשיו, איפה זה עומד? אולי דרך ההחלטה הזאת אנחנו מטילים על כלל הציבור ריבית נוספת. 

נסים דהן:

	להיפך, ברגע שלא מחשיבים זאת כיום עסקים אפשר לשלם למחרת בלי לשלם שום תוספת, כי אין יום עסקים. 

חיים אורון:

עכשיו כל יום הוא יום עסקים. 

אמיר בכר:

גם היום בנקים עובדים עד 18:00 ועד 19:00, אבל זה נחשב היום הבא. 


נסים דהן:

	בדיוק, אז מקלים על הלקוחות. הוא ישלם וזה כאילו שילם באותו יום. 

חיים אורון:

בדקתם, זה לטובת הלקוחות?

אמיר בכר:

ודאי. 

אהוד רצאבי:

	מה יקרה ביום שישי?

נסים דהן:

	זה יהיה תלוי במפקח. לפי הרוב. 

אמיר בכר:

זה יום עסקים בנקאי. משום שבנקים סוגרים סניפים, אנחנו חוששים שמשום שההגדרה היא שרוב הסניפים צריכים לפעול יום שישי יהפוך ליום שאינו יום עסקים, אף-על-פי שהלקוחות רוצים לעשות פעולות. 

אהוד רצאבי:

	יכולים לחייב שזה יהיה יום עסקים? אתה אומר שרק חלק מהסיפים פתוחים. 

אמיר בכר:

היום לא חייבים להגיע לסניף כדי לעשות פעולות. זה ייחשב יום עסקים. 

נסים דהן:

	ייחשב, אלא אם המפקח על הבנקים יחליט אחרת. 

בנימין אלון:

עד איזו שעה?

אמיר בכר:

עד 14:00. 

הישיבה ננעלה בשעה 10:30.
